**Augu pases pievienošana sēklai**

Gadījumos, kad Latvijas uzņēmumā tiek piegādāta sēkla no cita Latvijas uzņēmuma vai citas ES dalībvalsts, iepakojuma vienībai, piemēram, kastei, kurā atrodas sēklu paciņas, vai uz katras sēklu paciņas, jābūt pievienotai augu pasei.

Lai ievesto no cita Latvijas uzņēmuma vai citas ES valsts sēklu izplatītu citiem profesionāliem audzētājiem vai tirgotājiem (t.sk. veikalam) (turpmāk – profesionālais operators), sēklai ir nepieciešams pievienot augu pases.

Ja sēkla tiek izplatīta oriģinālajos iepakojumos, piemēram, sīkpaciņās, kurām katrai ir pievienota augu pase, jaunas augu pases nav nepieciešamas, sēklas ievedējs glabā pavaddokumentus. Augu pasu informācija atsevišķi nav jāglabā.

Ja sēkla tiek izplatīta oriģinālajos iepakojumos - sīkpaciņās, kurām katrai nav pievienota augu pase (no piegādātāja sēkla tika saņemta ar augu pasi, kura tika pievienota lielajam iepakojumam, piemēram, kastei), jaunam sēklu iepakojumam ir nepieciešams pievienot jaunas augu pases. Jaunajās augu pasēs norāda sēklu izplatītāja reģistrācijas numuru Profesionālo operatoru oficiālajā reģistrā un izcelsmes kodā iekļauj unikālo VAAD piešķirto drukātāja kodu. Augu pasē aiz burta D norāda sēklu izcelsmes valsti. Šāda augu pase var būt uzdrukāta uz sēklu paciņas, pievienota kā uzlīme uz sēklu paciņas vai uzlīme uz kastes, kurā ir sīkpaciņas, kā arī var būt uzdrukāta uz kastes.

**Augu pases iegūšanas procedūra sēklu izplatītājiem**

Lai fitosanitārai kontrolei pakļautai sēklai pievienotu jaunu augu pasi, ir nepieciešams:

1.**būt reģistrētam** VAAD uzturētājā Profesionālo operatoru oficiālajā reģistrā.

Ja uzņēmums jau ir reģistrēts VAAD Sēklaudzētāju un sēklu tirgotāju reģistrā, atkārtoti nav jāreģistrējas, bet jāinformē Augu karantīnas departamentu **par** Profesionālo operatoru oficiālajā reģistrā **reģistrācijas numura piešķiršanas nepieciešamību, norādot reģistrācijas numuru Sēklu un sēklu tirgotāju reģistrā sūtot vēstuli un aizpildītu Deklarāciju fitosanitārai kontrolei, kas parakstīta ar drošu elektronisku parakstu uz e-pasta adresi:** **akd@vaad.gov.lv****.** Šo iesniegumu un deklarāciju persona var iesniegt gan reģionālajā nodaļā, gan atsūtīt pa pastu. Šajā gadījumā valsts nodeva nav jāmaksā. Deklarāciju fitosanitārai kontrolei var atrast VAAD mājas lapā: vaad.gov.lv – augu karantīna- veidlapas.

Ja uzņēmums nav reģistrēts Sēklaudzētāju un sēklu tirgotāju reģistrā, tad lai reģistrētos Profesionālo operatoru oficiālajā reģistrā, jāiesniedz VAAD šādi dokumenti:

* iesniegums reģistrācijai;
* deklarācija fitosanitārajai kontrolei un
* jāsamaksā valsts nodeva 7,11€.

2. **iesniegt iesniegumu** (brīvā formā) adresētu **VAAD par atļaujas piešķiršanu pašiem drukāt augu pases**. Iesniegumam **pievienot augu pasi (es)**, kādas plāno drukāt.

VAAD reģionālās nodaļas inspektors dodas pārbaudē, lai noskaidrotu uzņēmumā esošo situāciju. Inspektors novērtē:

* vai fitosanitārai kontrolei pakļauto sugu sēkla ienāk uzņēmumā ar augu pasēm,
* kā reģistrētais operators spēj nodrošināt sēklu atpakaļizsekojamību.

 3. Ja reģistrētā persona spēj nodrošināt normatīvajos aktos par augu karantīnu minētās prasības un augu pases paraugs atbilst prasībām, **VAAD reģionālais vadītājs pieņem lēmumu** **par atļaujas piešķiršanu** reģistrētajam profesionālajam operatoram **drukāt augu pasi**, **piešķir unikālo augu pasu drukātāja kodu** un **apstiprinās attiecīgā veida augu pases paraugu** (us).

4.Lai nodrošinātu atpakaļizsekojamību, reģistrētajam profesionālajam operatoram, ir jāglabā šāda informācija:

* profesionālais operators, no kura sēkla ir iegādāta un saņemto augu pasu informācija (ja oriģinālie sēklu iepakojumi ar augu pasēm tiek piegādāti profesionālajam audzētājam, augu pases informācija nav jāglabā);
* profesionālais operators, kam piegādāta sēkla un pievienoto augu pasu informācija;
* ja veidoti sēklu maisījumi, tad glabā informāciju par to, no kuras partijas ar kādu augu pasi tika veidota jaunā sēklu maisījuma partija, un jaunās augu pases izsekojamības kods.

Šī informācija var būt glabāta pie pavaddokumentiem, vai augu pases žurnālā, tai ir jābūt pieejamai VAAD inspektora pārbaudes laikā.

VAAD inspektors gada laikā veiks vismaz vienu pārbaudi. Izvērtējot fitosanitāro risku, inspektors var veikt papildus pārbaudes.